27.01.2017 klo 9:26
Samsung valmistautuu julkaisemaan Galaxy S8 -älypuhelimen, joka on huomattavan erilainen kuin aiemmat mallit.
Samsungin huhutaan julkistavan uuden Galaxy S8 -puhelimen maaliskuun lopulla. ALL OVER PRESS
Väitetyt tiedot puhelimesta ovat nyt vuotaneet nettiin, ja vuodon takana on kukas muukaan kuin Evan Blass ja Twitter-tili@evleaks.
Blass paljastaa VentureBeatin jutussaan, että Galaxy S8 tulisi tarjolle kahdessa näyttökoossa, 5,8- ja 6,2-tuumaisena. Näytöt peittävät jopa 83 prosenttia etupaneelista. Epätavallisen koon takia niiden kuvasuhde on 18,5:9, mikä poikkeaa 16:9-standardista.
Siruna on markkinasta riippuen Samsung Exynos tai Snapdragon 835, joka perustuu Samsungin 10nm:n valmistusprosessiin. Tehon puolesta tämä tekisi laitteista kokonaisuudessaan 11 prosenttia S7:aa nopeamman. Näytönohjain olisi 23 prosenttia nopeampi, mutta silti laite olisi jopa 20 prosenttia parempi energiatehokkuudeltaan.
Keskusmuisti olisi Blassin mukaan edelleen 4 gigatavua, tallennustilaa 64 gigatavua. Liitäntänä olisi usb-c, mutta mukana olisi myös perinteinen kuulokeliitäntä.
Laitteissa olisi 12 megapikselin takakamera ja 8 megapikselin etukamera. Blassin mukaan kameroissa olisi joitakin kehittyneempiä ominaisuuksia, kuten Note 7:stä lainattu iirisskanneri.